khistorydata/jeongjo-sjw-relations huggingface dataset:
정조 18년 · 목
聞闕門外儒生已彌滿不無雜還之慮遣史官往問於諸大臣以未暮前許入當否領府事蔡濟恭以爲今日勢將暮便是入夜入夜之後三更與初昏一也在前謁聖若於成均館設行則亦有前一日許入之例今亦卽爲許入爲好云敎曰春塘臺試取時儒生入門例於二三更爲之成均館謁聖時亦有前一日許入之例今番亦於懸燈前許入事分付仍命開門時先開弘化門次開集春門次開通化門月覲門俾除爭先紛還之弊
정조 18년 · 강
詣文廟行酌獻禮
정조 18년 · 목
具遠遊冠絳紗袍乘輿出集春門過丕闡堂門外謂承旨曰駕過圍外而試官不爲柢迎申飭禁亂所使之柢迎至文廟神門外降輿乘輿入大次改具冕服詣版位行禮詣盥洗位盥手詣神位前三上香執爵獻爵次詣四聖位上香獻爵如初從享奠酌官分詣殿內及東西廡從享神位前以次酌獻訖還入幕次命禮房承旨徐榮輔招本館守僕洪五蕃謂曰親臨明倫堂然後有古風而今番雖不臨明倫堂念汝舊物當賜古風矣仍給懸香扇一柄蓋五蕃之承古風凡五次矣少頃改具遠遊冠絳紗袍出大次乘輿至神門外降輿乘輿入集春門還御春塘臺
정조 18년 · 강
推戶判沈頤之正郞鄭東敎
정조 18년 · 목
承旨徐榮輔啓言今番動駕旣由集春門而椽壁頹落處不爲修改請戶曹堂郞竝推考從之
정조 18년 · 강
御春塘臺試謁聖文武科試官蔡濟恭鄭民始金尙集徐鼎修具庠權ꞇ黃昇源李義弼李鼎揆柳焵尹行任金履翼鄭致淳金履成林濟遠洪仁浩尹致性金載翼李相璜尹悌東柳師模洪秀晚韓致應金熙朝韓用鐸朴吉源李羲甲尹益烈李重遵李元八
정조 18년 · 목
具翼善冠袞龍袍陞座文武科試官率諸擧人行禮訖以文武吉甫爲賦題入門儒生七萬八千七百十九人收券三萬二千十九張予謂濟恭曰此題儒生得無遭宿構者乎濟恭曰若竝與萬邦爲憲而爲題則似或有之而至於此題實非凡見所及矣予曰今榜卽謁聖而孔胤恒孔賢德竝以文武唱名事若不偶濟恭曰孔姓之文武同榜考之往牒亦未聞焉事甚稀貴矣命取五人收券科次訖以次唱名甲科一人幼學金近淳乙科二人幼學柳相祚進士徐俊輔丙科三人幼學金銑李南圭孔胤恒胤恒恩賜也武科取閑良朴齊坤等三十一人原榜三十人孔賢德恩賜也
정조 18년 · 강
推武試官趙心泰安思烈
정조 18년 · 목
承旨李益運啓言今日殿座時武試官趙心泰安思烈屢度催促不卽來待請竝推考從之
정조 18년 · 강
行謁聖文武科放榜
정조 18년 · 목
具遠遊冠絳紗袍陞座宗親文武百官入庭行禮文武放榜官放榜如例代致詞官致詞訖百官行禮如初乘輿出明光門由延生門還內
정조 18년 · 강
以趙心泰爲水原留守備薦也
정조 18년 · 목
敎曰華城留守差代領相雖請注意之人豈外於熟手況大臣武將須特敎爲之已有定式文宰武將中曾經本府使人擬入遂以心泰批下仍命當日辭朝敎書以啓下本安寶以給正書本使之追後成給
정조 18년 · 강
遞訓將趙心泰以徐有大代之前望也命此後華留以將任出去則照此爲例
정조 18년 · 목
敎曰元戎重任不可兼管此亦將兵之任水原留守趙心泰訓鍊大將許遞此後以此爲例訓鍊大將前望單子入之待下批牌招傳授命召
정조 18년 · 강
以李漢豊爲右捕盜大將口傳也
정조 18년 · 목
以鄭民始爲藝文提學
정조 18년 · 강
命武擧子年八十七十入格十九人直赴榜目之下八十者康載衡忠壯將單付七十人實僉知擬入仍命沿路各邑給刷馬道臣給宴需
정조 18년 · 목
敎曰昨日武擧子年八十七十人試取入格十九人八道皆爲之極爲奇喜何可例付於殿試試取乎直赴榜目之下八十者康載衡忠壯將單付七十人實僉知擬入如以偕老加資者同知擬入皆於再明日新恩政事擧行追後待令一人如或入格亦依此例爲之事分付下去時依北道耽羅擧子例令沿路各邑給刷馬下去後令道臣給宴需使之張樂遊街事令廟堂行會
정조 18년 · 강
召見謁聖新恩于便殿命注書徐有聞還付翰林旋付注書
정조 18년 · 목
敎曰今日新恩謝恩處所以便殿爲之侍衛置之承旨待下敎詣閤○召見文武新恩命別兼春秋洪樂游翰林徐有聞行翰苑一會及古風於殿庭賜文新恩六人武新恩孔賢德各綿紬一疋武新恩各木一疋
정조 18년 · 강
以李勉兢爲承旨前望也
정조 18년 · 강
遞兵判徐有防以具庠代之新通也
정조 18년 · 목
政院啓言明日親臨殿試時別侍衛當爲進參而兵曹判書徐有防謂有身病將不得入參云請卽爲牌招敎以許遞新除授兵判待下批卽爲牌招傳授命召仍敎曰工曹判書具庠爲兵曹判書
정조 18년 · 강
遞藝文提學鄭民始敍前提學沈煥之仍任前職
정조 18년 · 목
煥之譴罷不過體例飭已施也
정조 18년 · 목
有防謂有身病使其軍官替納命召承旨請權也
정조 18년 · 목
庠再違召命敎以揆以分義豈容如是兵曹判書具庠從重推考更爲牌招違牌勿捧傳旨
정조 18년 · 강
命明日殿試時儒生開東前入門武士待天明開場
정조 18년 · 목
敎曰明日殿試文試之七百之易書難於當日內爲之此則經宿出榜亦可武試之近二千幾皆遐方則曠日滯留其弊宜念欲於明日內多設貫革分所捧講期於出榜儒生則開東前入門開東時懸題武士則待天明開場殿座三嚴寅初三刻留門罷漏後爲之出宮門路春塘臺爲之以此分付○敎曰明日殿座時刻差早侍衛及禁軍挾輦軍罷漏後待令留門時月覲門入之事分付
정조 18년 · 강
命讀券官鄭昌順代以大提學洪良浩爲之申飭膺命
정조 18년 · 목
敎曰讀券官鄭昌順代大提學洪良浩爲之一兩日淸齋豈有難安之端乎供職之從便疏批旣言牌招申飭膺命省記卽爲修入
정조 18년 · 강
文科一二三所出榜詣闕
정조 18년 · 목
一所取李永錫等一百人二所取楊檍等一百人三所取金銑等一百人
정조 18년 · 강
召見禮房承旨徐榮輔兵房承旨李益運于暎花堂
정조 18년 · 목
予謂榮輔等曰恩賜初試人試券安寶已爲之乎榮輔曰今日當爲之而今番庭試初試則俄才出榜故使成均館一一知委以爲明日入門時安寶之地矣予曰恩賜人試券安寶則卽於步階上爲之今榜初試人試券若於明日爲之則必致太晩大司成卽爲馳入泮中卽速收聚試券以爲今日內安寶也榮輔曰七百試券一邊收聚一邊安寶如是之際將至曉鐘時矣予曰今日欲仍留此處雖致侵曉皆於御前安寶也又謂曰易書之役每患遲滯今番則勿論上司衙門擇其能書之吏限二百人定送事分付吏曹謄錄官及枝査同官亦以能文人優數差定事一體分付試官受點人皆於靑陽門內房堗留宿明日易書當於舊摛文院爲之試所承旨仍於其處留宿
정조 18년 · 강
重推詣臺臺臣尋命遞差
정조 18년 · 목
大司憲李坤大司諫朴基正執義尹光普司諫李顯默掌令姜文會趙章漢持平申漵李瑞朝獻納金熙采校理權坪張至顯副校理申大尹宋翼孝正言李東冕洪樂敏修撰吳泰賢李貞運副修撰沈興永李相璜等合啓請安置罪人金鍾秀加施荐棘之典敎以三司合啓啓語有違格詣臺臺臣竝從重推考
정조 18년 · 강
以洪明浩爲大司憲宋翼孝爲執義李肇源徐有鍊爲掌令尹悌東李羲甲爲持平林蓍喆爲大司諫崔獻重爲司諫張至顯爲獻納南履翼鄭晩錫爲正言前望也
정조 18년 · 강
中批朴崙壽爲校理洪秀晩爲修撰
정조 18년 · 강
命文一所試官重推應辦官監試官拿處
정조 18년 · 목
敎曰今因言端知其謁聖書題之謄見又問之竝與榜目而見之云近來紀綱雖曰掃地銷院之文蹟出入一事遵守金石之典猶不敢放倒而今乃毀壞乃爾後弊所關萬萬駭然二三所則已唱名者亦參初試宜從現發之一所而嚴處況傳敎書下入送也政院踏印緊封則場外點畵之流入無非重罪且況不緊文蹟乎默無一言受而見之固有不察之失而謄送之應辦官其罪尤難恕當該應辦官焉逭重律特以慶科之故十分參酌令該府拿問施以違制之律禁亂官及監試官亦爲拿處試官則無異首實爲先從重推考
정조 18년 · 강
命畿邑留庫春麰依道狀加分
정조 18년 · 목
備邊司啓言卽見京畿監司徐龍輔狀啓則以爲春麰今方始耕而種子不足麰還留庫中量宜加分事請令廟堂稟處矣見今春耕方張麥種不敷宜有闊狹之道依狀請許施而從略均排後據實數登聞之意請分付允之
정조 18년 · 강
命新及第金銑禮曹佐郞加設單付遣領相致祭于延興府院君懿愍公府夫人盧氏內外祠版
정조 18년 · 목
敎曰延興直泒復出科甲理不可誣也昨年謁穆陵顧語領相猶不任感昔之忱今於延興嗣孫堂內至親之登第豈無志感之擧記昔驪陽家奉祀孫登第也特除同副承旨戴花謝恩此家人之出身豈用常例新及第金銑禮曹佐郞爲先加設單付使之明日謝恩仍於明日延興府院君懿愍公府夫人盧氏內外祠版致祭祭文親撰獻官領相進去而香官賚傳領相則先爲進去事遣史官傳諭
정조 18년 · 강
命讀券官洪良浩之代以正卿中改望卽爲牌招
정조 18년 · 목
敎曰今聞文衡一兩日雖淸齋別有拘忌無以入來云而違牌旣勿呼望不可不差代時無正卿文任可擬之人在前命官有文任則多有兼行之例讀券官洪良浩之代以正卿中改望卽爲牌招更鼓已深牌去來各別申飭
정조 18년 · 강
外補宋翼孝龍岡縣令
정조 18년 · 목
敎曰帳殿出牌事體自別而撤漏將近之時始爲入來稽忽甚矣執義宋翼孝龍岡縣令除授當日辭朝時任縣令遞付京職
정조 18년 · 강
以尹序東爲執義洪受浩爲持平前望也
정조 18년 · 강
以尹行元李喆模洪仁浩李勉兢朴聖泰爲假承旨重推文一所試官
정조 18년 · 목
該所榜目有不書所名及居住也
정조 18년 · 강
命一所試官禁推臺監拿處
정조 18년 · 목
注書鄭文始啓言臣敬奉聖諭往傳試所奉命事體何等自別而一所試官初不下階迎送臺監則承旨摘奸亦不禮數而監試官尹行直忽然禮數有違格例敢此仰達敎以試官之自尊昧例甚矣臺監之自輕損體極矣無論過與不及均爲不職況二三所則如式爲之而一所之如此尤豈不駭然乎爾之所奏爲先出擧條事過後試官禁推臺監拿處
정조 18년 · 강
御春塘臺行慶科殿試
정조 18년 · 목
具翼善冠袞龍袍乘輿出永淸門明政門入靑陽門詣春塘臺降輿陞座文武試官率諸擧人行禮訖以君曰卜爾萬壽無疆爲賦題文試則分四所捧券直赴殿試人呈券於帳殿承旨徐榮輔主之其餘分坐於壯元峯及集春門壯元峯承旨李益運主之集春門承旨徐美修主之老人則呈券於壯元峯又使四所捧券時各標帳壯集老四字仍又各塡字號老人試券皆於紙頭書年歲又命老人試券及直赴殿試人試券竝勿易書直以原券科次○武試則射分三處帳殿八貫革試官朴宗岳鄭昌順徐有防李漢豊鄭致淳許侙李潤默李熙燮承旨李勉兢○庭試初試一二所各一百五十人直赴會試五百四十九人又庭試初試時鐵箭一百四十步三人柳葉箭五中一人鐵箭一百三十步柳葉箭一中十八人元榜外付之額外別試鐵箭一百四十步以上六十二人謁聖武一所追付八人應射不老門二貫革試官尹師國徐有大閔光升洪仁默假承旨洪仁浩○謁聖一所鐵箭一百三十步八十人柳葉箭三中三十八人又庭試一所鐵箭一百三十步十六人柳葉箭三中二十五人中日廳三貫革試官李敬懋李得濟林鵰翰尹魯東假承旨朴基正○庭試二所鐵箭一百三十步六十五人柳葉箭四中十一人三中一百二十人謁聖二所鐵箭一百三十步五十五人柳葉箭三中一百七人應射講分五處帳殿試官同帳殿射試官又帳殿前試官李文源金思穆李東稷假承旨尹行元小次前三處一處試官鄭民始徐鼎修申鴻周李溏假承旨朴聖泰○一處試官閔鍾顯李得臣權坪○一處試官李致中趙宗鉉閔昌爀直赴殿試五百九十四人分所捧講○武科原榜取李石求等二百六十四人
정조 18년 · 강
召見謁聖新恩於帳殿
정조 18년 · 목
文武新恩以今日祗謁文廟命幷自集春門入來召見仍命巡場內由馬路張樂以出
정조 18년 · 강
命新及第柳相祚典籍單付故領議政文忠公柳成龍家遣承旨致祭
정조 18년 · 목
敎曰柳文忠之經綸事業婦孺之所知近日爲閱築城方略遺集在案頭諦看其書益知其人際此此家奉祀之孫大闡若有所相者然雖因魁券之有命批降付第二豈可無記念之擧乎新及第柳相祚典籍爲先單付故領議政文忠公柳成龍家遣承旨致祭
정조 18년 · 강
命額外壯勇衛金鍈直擬宣傳官仍付承傳窠宣傳官李石求仍其窠陞六待陞實差代
정조 18년 · 목
兵曹判書具庠啓言額外壯勇衛金煐壬子十二月十二日待唱榜直付宣傳官癸丑八月十八日親臨春塘臺本營秋等試射時鐵箭一矢一百五十步二矢一百五十三步三矢一百五十步除職後陞敍癸丑十一月初六日本營今癸丑年大比較時柳葉箭貫一中邊二中唱榜日宣傳官加設口傳直擬同日鐵箭一矢一百五十二步二矢一百五十二步三矢一百五十步宣傳官後直付承傳窠事奉承傳矣請參上宣傳官南衡重代口傳直擬仍付承傳窠擧行事分付該廳從之敎以李石求聞已陞六勿爲作窠仍其窠陞六待陞實差代
정조 18년 · 강
推殿試收券官曺亨壽
정조 18년 · 목
承旨徐榮輔啓言今日收券中有誤以十一張同作一軸者而一張則不塡字號科體雖嚴此非擧子之罪則恐不當以違格論姑爲仍貫於元軸而當該收券官不可無警請推考從之
정조 18년 · 강
重推武科參考官申鴻周李溏
정조 18년 · 목
鴻周等考榜之際語聲喧聒承旨請推也
정조 18년 · 강
命協律郞任希厚拿處尋分揀
정조 18년 · 목
承旨李勉兢啓言殿坐樂作自有其時而今日殿座作樂每不趁時大乖朝儀當該協律郞所當重勘而本院請推外無可施之罰何以爲之而典樂令攸司科治何如從之敎以協律郞事過後拿處○因希厚拿處傳旨敎以分揀
정조 18년 · 강
命花製給分人殷山幼學康趾孝付之庭試榜尾
정조 18년 · 목
大司成鄭大容啓言殷山幼學康趾孝以三日製給分初試恩賜應試時換呈同接試券不得錄名於庭試榜故將無以赴殿試云論以科規固宜坐停而事出無情敢此仰達敎以付之榜尾
정조 18년 · 강
命翰圈以唱榜翌日爲之
정조 18년 · 목
敎曰新榜旣出翰圈唱榜翌日爲之事分付
정조 18년 · 강
命翰林徐有聞陞六仍命別兼春秋啓下
정조 18년 · 목
承旨李勉兢啓言唱榜翌日翰圈爲之事命下矣前待敎徐有聞旣已陞六請別兼春秋令該曹口傳啓下以爲備員擧行之地從之
정조 18년 · 강
命御將李敬懋推考南小營中日試取時監試中軍李應爀汰去哨官丁麟泰等決棍懲礪
정조 18년 · 목
御營廳啓言宿衛法意內外無間而今二十七日中日本廳東營集春營入直將官等錯認內中日之循例擧行率領軍兵如例試放於南小營矣外各營軍兵之中日出試只憑內中日行否而今乃錯認擧行極爲驚駭臣不勝惶恐待罪而不可置而不論請監試中軍李應赫汰去東營哨官丁麟泰集春營哨官李守麟新營入直敎鍊官權有經竝決棍汰去允之敎以卿則推考哨官將校決棍懲礪
정조 18년 · 강
命直赴李奭祚直付典籍
정조 18년 · 목
敎曰今榜直赴中李奭祚年爲八十二今日新恩政事直付典籍事分付政廳
정조 18년 · 강
命尙瑞院官員鄭世淳六品遷轉假官武弁許免來朔朔射
정조 18년 · 목
敎曰親政時兩官汗漫百餘度安寶猶有陞品之典以單官昨旣達宵今又竟夕七百之券不知爲幾千處安寶況慶科試券乎入侍尙瑞院官員鄭世淳今日新恩政六品遷轉假官武弁之非其職而空勞可知其彀麻臂軟問名來朔朔射特爲許免
정조 18년 · 목
乘輿出靑陽門入明政門由永淸門還內御便殿召見諸試官行科次謂曰此是莫大之慶科詳細考閱須無遺珠之歎夜向闌宣醞宣饌科次至四百張夜已四鼓矣謂金憙等曰非但更鼓已深決不可草草考試卿等姑爲權退待天明更考好矣謂承旨徐榮輔曰命官以下知彀官入直處別省記入直承史亦於近處從便入宿試券所在處不可無守直之人承史各一員輪回守直封彌官枝査同官亦輪回守直也
정조 18년 · 강
命集春門留門時放鑰司鑰令攸司嚴治
정조 18년 · 목
承旨李勉兢啓言門鑰事體何等嚴重今日集春門留門命下之後承旨俱不在院而院吏私自出給司鑰經先放鑰有乖法意大關後弊請院吏自本院推治司鑰從重科罪從之敎以司鑰事過後令攸司嚴治
정조 18년 · 강
慶科庭試取柳台佐等十人命八十二歲老人張聖佐特爲賜第付之額外
정조 18년 · 목
仍行科次於昨日所御便殿命先考直赴試券賜御批敎曰今番慶科取十人考券旣畢別置者爲二十九張予謂諸試官曰科賦之叶韻前有鄭奉朝賀出擧條定式雖是慶科程式不可不嚴一句落韻皆不免違格必一一照檢也對讀官金履翼査考別置軸叶韻者僅四張予曰然則諸試官自天字軸限數百張更爲分考就其中合作與全篇押韻者原額十人內必取七八十老人軸一券可也然則原榜與直赴合爲四十九人以最老儒張聖佐補五十人之數爲好仍敎曰今榜取人定以十人而幼學張聖佐以八十二歲老人自作自書文氣遒健可謂王之吉士國之瑞物特爲賜第付之額外○慶科文榜甲科一人進士權晙居京乙科二人進士尹東壽居坡州生員李東萬居京丙科四十七人生員李允謙居京進士吳泰曾居京幼學李奭祚居水原以上恩賜張聖佐居鳳山以八十二歲老人額外賜第柳台佐居安東申絢居京洪樂後居京金銓居京進士李宇絅居忠州幼學金喆修居永柔韓致重居京進士柳遠鳴居京幼學李▣居忠州生員韓景琦居長水以上新榜景琦取於老人軸年七十七進士曺錫中居京閔榮祖居京李存秀居京生員黃基天居京金熙洛居安東幼學趙萬元居水原進士柳之羽居富平幼學鄭取善居京宋冕載居京任希存居水原李致祜居京進士李勉昇居京崔光泰居京幼學尹致永居京進士許暕居水原幼學尹濟弘居楊州李以澹居龍川具得魯居京金孝秀居燕歧姜世白居尙州洪致榮居京尹持昇居水原沈普永居江陵金就强居定平進士姜浚欽居京生員黃萬齡居順興幼學洪寅祚居三陟生員申在和居原州幼學李是錬居京洪命周居京崔鳳和居定州李周燮居京生員鄭元善居橫城以上恩賜合五十人
정조 18년 · 강
召見文榜新恩柳台佐等于便殿
정조 18년 · 목
台佐等以次進見幷呼新來予謂張聖佐韓景琦曰爾等各奏年甲居住也聖佐曰臣年今八十二歲而居在鳳山矣景琦曰臣年七十七歲而居在長水矣予曰爾等筋力何如聖佐曰寢食姑無所減矣景琦曰臣於上京時徒步而來矣予曰爾等俱年老故進退時不使塗墨於面令戶曹各給糧米錢布還鄕時亦令各邑給馬道伯給宴需矣時元子侍傍賜聖佐景琦各綿紬一疋
정조 18년 · 강
命慶科庭試初試及殿試入格老人中幼學林星鎭等六人特付明春監試生員趙宜錫等四人僉樞擬入
정조 18년 · 목
科次畢予謂命官金憙曰老儒試券中六人文體多可取且七八十老儒之自作自書實是稀有之美事不可使空老而見屈皆書三下等各賜進士爲好仍敎曰今番慶科初試入格殿試又爲入格三下等老人中幼學林星鎭年八十一幼學金振九權台應李德源張吉憲嚴以愼等六人年皆逾七十以其額數之夥然不能一體賜第特付明春監試如入於壽資者待唱榜施行事分付其餘生員趙宜錫李厚根金載璜金鎭業僉知今日政加設擬入在鄕者使之謝恩後下去○林星鎭年八十一居長連金振九年七十八居文化權台應年七十七居安山李德源年七十二居韓山張吉憲年七十居京嚴以愼年七十居寧越趙宜錫年七十六居安東李厚根年七十五居光州金載璜年七十二居鎭岑金鎭業年七十二居鎭岑
정조 18년 · 강
有政吏曹判書金思穆參判黃昇源參議金履翼兵曹判書具庠進
정조 18년 · 목
以徐有防爲工曹判書尹弘烈爲刑曹參判洪良浩爲判書禁崔完鎭宋星宇朴有慶朴時彥崔處仁李斗去非韓處大金瑞國劉宗喆金尙渭金聖彥曺允臣鄭英昌鄭元周崔齊昊李仁伯白進弘孫福萬黃泰弼嚴鳳李萬善趙宜陽李厚根金載璜金鎭業爲僉知完鎭以下幷老職九望中八望首副末擬幷批下
정조 18년 · 강
兵曹判書具庠上疏辭職賜例批
정조 18년 · 강
遞承旨鄭大容徐榮輔李益運以李冕膺洪仁浩李鼎德代之前望也
정조 18년 · 목
南壇三角山木覓山漢江節祭在明也
정조 18년 · 강
遣吏郞摘奸諸執事淸齋與否
정조 18년 · 목
纛所東南廟節祭在再明也
정조 18년 · 강
藥院求對仍請南殿行禮退定日子命退去
정조 18년 · 목
藥院啓請診候批以惟予一念耿耿在於祀典而膈氣尙未驅下明日之强力行禮姑未可必且一兩日後連値齋日不可進退日子此時請診徒煩酬應卿等退去○藥院啓言顧今膈候尙未差復童便連爲進御醫官之入診湯劑之議定不容少緩而沈誠未格尙未得承候下情之煎灼已無可言而南殿行禮只隔一宵矣連日欠寧之時夙戒鑾蹕當寒勞動豈不萬萬悶迫乎稍俟愆度之快復齋日已過之後卜日行事於情於禮實爲允合伏願特寢明日動駕之命許接臣等以爲議定湯劑之地批以明日行禮當觀晚後加減而進退之豈待卿等之煩請乎醫官何知卿等入侍尤添酬應卽爲退待本院
정조 18년 · 강
領府事蔡濟恭判府事朴宗岳上箚賜批
정조 18년 · 목
濟恭疏略曰伏見朝者下藥院批旨膈氣未降聖候欠穩區區焦迫之情曷有其旣南殿行禮期在明朝其可以不念玉體之或損强以行之以犯漢臣陞下縱自輕之戒哉連値齋日非所當慮閟宮大享之後更涓吉日求之情禮實爲允當伏乞亟寢明日動駕之命○宗岳疏略曰臣等連日瀆擾致煩聖念旣定之膈候又如期而至一則臣等之罪二則臣等之罪也第伏念永禧殿酌獻禮親行隔日而靜攝之候猶未復常則此時動駕恐有添損之節伏乞亟寢明日動駕之命竝批以簾帳聞已整拂到今豈可進退乎仍命遣史官傳諭
정조 18년 · 강
校理申大尹修撰宋翼孝副修撰李相璜等聯箚請寑明日動駕之命賜批
정조 18년 · 목
批以行禮豈可進退乎
정조 18년 · 강
以徐榮輔爲承旨前望也
정조 18년 · 목
樂性不書職銜書以負罪臣其疏略曰臣於再昨冒罪陳章請究言根及伏承現納之敎臣卽嚴査窮覈而終無自現之人迺於昨夕馳送錄事於放歸田里罪人金鍾秀處問之則以爲耳聾聽瑩云罪人旣以聽瑩自服則譸張之言不出於臣口雖可知之而第傳說之人終不直言現納之擧尙此稽遲緣臣之不忠無狀致煩酬應於藥院口啓之時一則臣罪二則臣罪伏乞聖明亟勘臣罔赦之罪噫嘻金鍾秀之罪可勝誅哉以今日北面臣子乃於聖心稍定膈候才降之際忍提不忍提之事忍發不忍發之言少無顧忌之意視作尋常之說恣意謄牘汲汲投匭此政所謂其心所在路人所知者也是可忍也孰不可忍也且伊日庭請之擧亶出保護之意大小臣僚莫不蒼黃奔走焦迫號籲以冀仰格以圖回鑾實是爲臣子者不容已之義也蓋是年是月倍切茹痛慈宮之心卽殿下之心也殿下之心卽慈宮之心也先寬慈心然後可以期回聖心臣等之疾聲齊籲不於我慈宮而何所因極哉彼乃或謂之做錯或謂之不欲索言用意叵測遣辭陰憯包臧閃忽如鬼如蜮此非一朝一夕之故也必欲禍人家國圖逞胸臆情跡昭著眞贓綻露天神共殛國人齊憤此不但爲慈宮之罪人殿下之罪人而實爲宗社之罪人也此而不明正典刑夬伸王法則天彝斁人紀絕其將國不國而人不人矣伏願聖明亟行天討俾君臣父子之大防昭揭不墜於天地之間焉批以朝房一款雖見於其疏未嘗問於卿等而卿先提說於疏中於是乎以慰勉之意俾許自拔今見卿疏問於彼彼答以聽瑩云爾則傳之雖不然聽之者乃誤卿之傳之卽出於追道光景之誠衷此亦臣分人情之所當然在卿何嫌乎予則曰卿之自初疏提及朝房二字甚以爲不可況彼之負犯不係此一款無加於聽瑩無減於錯傳者乎附陳致討之說苟至冤也宜有鳴冤如果有是自有士師姑非摸索臆決者明日班聯宜備鼎席安心勿辭視事仍命遣史官傳諭仍傳命召
정조 18년 · 강
藥院更爲求對賜批不許
정조 18년 · 목
藥院啓言朝者伏奉南殿行禮觀晚後進退之敎今則申牌已報成命尙靳診候議藥亦因此遲延其爲焦灼尤當如何伏乞亟降動駕停止之命仍令臣等率諸御醫登筵診候議定湯劑批以晚後姑未差降而此是往來之氣旣進童便蘇合元今夜又飮則似當稍勝矣明日行禮豈可進退乎卿等卽爲退去又啓言膈氣未下童便連進則此時之議定湯劑加意將攝允合大聖人節宣之道明日勞動易致添損非特群情之萬萬悶迫亦豈不有違於惟憂之念乎伏願亟寢動駕之命暫借方寸之地診候議藥千萬顒祝批以徒煩酬應退去童便問于醫官入之
정조 18년 · 강
命永禧殿行禮更待下敎
정조 18년 · 목
敎曰膈氣尙未差勝情禮雖甚悚缺不可不退行今日行禮更待下敎爲之事分付
정조 18년 · 강
藥院詣閤請診仍乞直宿幷不允許進御童便蘇合元及加味正氣散二貼
정조 18년 · 목
政院啓言藥院都提調洪樂性提調徐有防副提調蔡弘履伏聞醫官所傳萬萬焦迫來詣閤外請對矣敎以彌留之餘越添而然行禮之退定出於不得已病裏悚缺如添一症此時酬接非所可論予藥不問於醫官卿等之所知渠輩診察何以知之乎攻下之劑亦旣多飮卿等退待本院童便蘇合元依昨日例入之可也○命進御童便調蘇合元七丸入之○藥院啓言臣等伏聞醫官所傳下情萬萬焦迫動駕之請寢診筵之議藥一時爲急相率求對矣卽伏見傳敎下者今日動駕有退行之命誠不勝萬幸而日今聖候連日欠寧之餘又有此添加之節至於徹宵失睡此時之入診議藥尤不容少緩卽許召接以爲診察之地亦許臣等之直宿俾得專意於議藥千萬伏祝敎以湯劑則問于醫官煎入後書出直宿則置之卿等卽爲退待本院今番之越添專由於酬應何如是瀆擾乎更勿守閤卽爲退去又啓言臣等與諸御醫議定湯劑加味正氣散本方中加便香附一錢唐木香五分一貼煎入矣○命進御加味正氣散前方中加杏仁細辛各一錢一貼更爲煎入
정조 18년 · 강
遣承旨馳詣永禧殿東南關王廟纛所奉審摘奸
정조 18년 · 목
南殿則熟設祭品奉安處看審東南廟纛所則節祭在明也
정조 18년 · 목
先農壇節祭在再明也
정조 18년 · 강
原任大臣時原任閣臣求對不許
정조 18년 · 목
政院啓言領府事蔡濟恭判府事朴宗岳聞藥院所傳下情萬萬焦迫來詣閤外請對矣敎以藥院之批有下敎者卿等卽爲退去以便予心又啓言時原任閣臣聞藥院所傳萬萬焦迫來詣閤外請對矣敎以退去又以爲承候詣閤請對啓敎以何如是瀆擾乎卽爲退去
정조 18년 · 강
命海西舊還餉未準捧各鎭邊將先自營門從輕重科治懲礪視來後勤慢論列啓聞未捧還穀待秋成督徵
정조 18년 · 목
黃海監司李泰永狀啓以爲卽接善積蒜山東里文城所已等五鎭及大峴首陽兩山城舊還餉米捧未捧成册則文城雖已畢捧其餘善積未捧爲一百二十二石零蒜山未捧爲七百九石零東里未捧爲三百五十四石零所已未捧爲九十九石零大峴未捧爲一千三百八十一石零首陽未捧爲八百二十一石零還餉事體旣是嚴重前下聖敎又復申複其在奉行之道固當警惕毋敢緩忽而臣於到營以後連發嚴關另加董飭使之刻期督納矣及其勘報終未準捧紀綱所在極爲痛駭而今此未捧旣非舊還停退乃是流來反逋積年考覈文簿紊錯及時徵督隣族騷擾而重以昨秋穡事旣未均登民間形勢又多窮乏至於大峴則鎭殘穀多已成痼弊逐年未捧至於此多首陽則介於延海被災最酷如干鎭民幾半付賑米捧之數最多於他鎭其他各鎭則雖有多寡之別同犯循襲之科而新分還餉已爲盡數了畢則年久穀物不能同時磨勘雖或爲渠輩藉口之資而國穀虛留律旣不輕朝令違越罪固難逭善積僉使李師春蒜山僉使李東延東里僉使許礛所已萬戶李弘淵大峴別將姜弼贊首陽別將朴寅赫等所當依法請勘而尙在査櫛未及究竟故自臣營爲先從輕重科治懲礪姑待來後視其勤慢以爲論列啓聞之地徵捧之際先自餉穀爲始關飭督納而未捧數爻多是常平各穀今則歲律已換民窮益甚若復以多年未了之案强督於窮節艱食之戶則邑鎭繹騷之患村里逃避之弊其勢必至在所當恤稍俟秋成營鎭幷力從便督徵期於無遺收殺何如敎以依狀請施行事回諭
정조 18년 · 강
黃海監司李泰永以延安海州兩邑飢口正月朔三巡分賑馳啓
정조 18년 · 목
狀啓以爲各邑分賑之日發遣臣營幕屬與該邑守宰逐巡眼同使之擧行而準給穀物善饋糜粥俾此屢千顑頷之民咸飽朝家德意事以面以關申申嚴飭矣連接各邑呈牒及募屬回告則糧以精實粥以優厚而過歲垂乏之民當春轉急之戶亦爲詳細抄出次第遣付遵式分饋面面慰撫計其日限庶有聊賴延活之望察其形色姑無浮黃捐瘠之慮公賑則延安海州兩邑之今朔抄付口數分給穀總謹此合三巡開錄于左米藿鹽醬則俱是自備故不爲擧論白川康翎甕津安岳平山等五邑則飢口多寡穀物數爻事當一體開錄而係是私賑又無已例故待其畢賑枚擧陳達而臣之監賑之行在於二月初一日所經賑邑謹當十分詳察一從所見隨續登聞計料矣○延安初巡飢口三千五百九十九口內男壯一千二百七十一口女壯四百三十口男女老弱一千八百九十八口分給正租二百二十九石七斗零中巡飢口四千一百三十七口內男壯一千四百八十四口女壯五百一口男女老弱二千一百五十二口分給稷三百五十二石十二斗零終巡飢口四千三百十六口內男壯一千五百三十一口女壯五百二十八口男女老弱二千二百五十七口分給大米一百三石三斗零海州初巡飢口二千一百六十三口內男壯八百二口女壯二百八十三口男女老弱一千七十八口分給正租一百三十九石九斗中巡飢口二千六百二十四口內男壯九百四十八口女壯三百六十七口男女老弱一千三百九口分給稷二百二十五石三斗零終巡飢口三千三十二口內男壯一千一百二十二口女壯四百四十六口男女老弱一千四百六十四口分給小米七十八石八斗零
정조 18년 · 강
藥院請診賜批仍命都提擧議藥後出去飭諸原任勿以承候入來
정조 18년 · 목
藥院三提調承候請診批以越添在於彌留之餘升降姑無常曉朝之氣不若昨晚之稍勝攻治之劑不可一向不撤童便停止更觀晚後動靜議藥爲可才有酬應則氣輒忿懣今日亦難召接矣都提擧議藥後出去諸原任若以承候入來則徒添酬應切勿入來事傳之
정조 18년 · 강
藥院再啓請入診及直宿賜批不許命交感降氣湯一貼煎入
정조 18년 · 목
藥院啓言臣等俄伏奉批旨益不勝相顧煎灼之至此時湯劑之未卽繼進已萬萬悶迫而況今日勢已晚未牌將近湯劑議定尤不容少緩而當此聖候多日欠寧之時臣等之尙未直宿職在保護尤豈不萬萬焦迫乎靜攝中仰煩酬應非不知萬萬悶迫而暫許召接使之趁卽入診更議湯劑仍命臣等之直宿俾專意於承候議藥之地千萬伏祝批以卿等勿爲直宿湯劑問于入侍醫官議定酬應苦矣卿等勿爲入侍宜矣又啓言臣等與入侍醫官及諸御醫議定湯劑交感降氣湯一貼煎入○政院以藥院三提調特湯劑來待啓敎以湯劑入之卿等退去○藥院啓言依下敎交感降氣湯旣已煎入加味正氣散停止矣
정조 18년 · 강
遣承旨馳詣受香所奉審摘奸
정조 18년 · 강
遞宗廟提調具允明以李文源代之前望也
정조 18년 · 목
禮曹啓言卽接宗廟署所報則宗廟永寧殿春奉審例於旬前爲之而都提調洪樂性提調具允明俱以實病不得擧行云提調請令政院稟旨變通敎以提調許遞前望單子入之
정조 18년 · 목
有沂除拜日久今始肅命也
정조 18년 · 강
命水原老人遣報後遺漏者更加搜訪隨聞狀聞關東及諸道一體嚴飭
정조 18년 · 목
水原留守李命植狀啓以爲老人抄啓時遺漏人搜察遣啓事有吏曹啓下關辭故朝官年七十及士庶年八十以上者關飭判官抄出考籍則朝官年七十爲二人士庶年八十以上爲八十三人而其中嘉義嘉善折衝通政俱以雜歧加資未經實職者故竝入於士庶中卽者判官金魯成牒呈以爲許多老人抄出時或有面任不察而不報者或有當者不聞而不告者抄報中見漏稱冤者逐日踵至故更加搜訪則遺漏之老人至爲二十七人之多判官之當初矇不覺察之罪先爲啓聞論罪後遺漏之偕老人二十七人則卽爲修啓云矣臣職居守臣一府之事無不照管而昏謬不明致此錯誤判官則所當請罪而論其罪犯臣與判官一也而親軍衛都試設行時急臣與判官俱是試官勢不得不戴罪行公尤合萬殞判官金魯成待都試畢行後請令該府稟處臣亦惶恐待罪敎曰諸道旣許追報以本府之地方至於一百三十九人之多漏當初判官之不勤擧行雖甚可駭旣令追報今番特爲參酌必又有遺漏者更加搜訪隨聞狀聞卿則勿待罪事回諭尊年之擧廣慶之典予意何等憧憧諸道擧行未知何以對揚而其中關東則昨日先已入來而草草莫甚此必營邑不勤而然欲令京兆溯考關東十式若果遺漏道伯守令當嚴處姑以三令之意先又下敎此豈爲群老而然一則爲所重二則爲所重諸道擧行其敢忽諸令廟堂嚴飭關東伯諸道一體嚴飭
정조 18년 · 강
禁推吏曹參判丁範祖
정조 18년 · 목
推恩狀啓來到故命政官牌招開政下批而範祖在家違召也
정조 18년 · 강
藥院請診賜批不許仍命湯劑議定煎入
정조 18년 · 목
藥房都提調洪樂性提調徐有防副提調蔡弘履啓請率諸御醫入診議定繼進湯劑敎以膈症夜朝之間有往無來而神氣則始覺有憊意矣卿等之請診雖至多日而意有所强症輒如期此所以非有關於所重無以酬接今日亦不得許診者也湯劑議定煎入卿等退去宜矣
정조 18년 · 강
命湯劑入之都提調退去藥院內閣政院玉堂勿爲夕問安
정조 18년 · 목
政院以藥院三提調持湯劑來待啓敎以湯劑入之今日晚後亦爲稍勝都提調卽爲退去以便予心夕問安勿爲之內閣政院玉堂夕問安亦爲勿爲之
정조 18년 · 강
進服交感降氣湯一貼
정조 18년 · 목
藥院啓言伏奉批旨有膈氣有往無來之敎誠不勝萬萬慶幸而第多日靜攝之餘有此憊節此時將攝益加聖念千萬顒祝之至臣等與入侍醫官及諸御醫議定湯劑交感降氣湯一貼依前方煎入
정조 18년 · 강
分揀吏曹參判丁範祖禁推仍命開政
정조 18년 · 목
政院以政命經宿判書金思穆實故參判丁範祖禁推不得擧行啓敎以判書給由參判事極爲駭然而時適乏人禁推分揀以前牌使之卽爲開政下批
정조 18년 · 목
以申大尹爲執義蔡濟恭爲司譯都提調洪喜榮爲咸興判官○再政以張至顯爲掌令
정조 18년 · 강
三司啓請放歸田里罪人金鍾秀中途付處允之
정조 18년 · 목
大司憲林蓍喆行大司諫李鼎揆執義申大尹司諫李錫夏掌令李益恢持平姜儐尹行喆獻納洪秀晚修撰宋翼孝副修撰李相璜正言南履翼等合啓言噫嘻痛矣賊臣金鍾秀以房惡所鍾專懷凶禍之圖事君父惟以行凶臆爲務在國是惟以蔑倫常爲主傳襲有源蓄積有素甚至於今番凶疏而極矣噫嘻其所謂飾詐罔上等語何爲而發也園幸時伊日之事臣等亦有身親仰覩者今不忍復提重慽我聖心而當時煼灼之狀苟有秉彝孰不血涕噫彼鍾秀亦一北面於我殿下者抑獨何心忍爲此不忍言之言於時移事過之後有若乘機而逞計者乎曰餙曰罔卽爲無其實而虛張者道也是可忍耶乃若閟宮展拜時庭請之擧又出於今日臣子萬萬焦遑之心則渠乃以庭請慈宮謂之做錯者亦果何許凶腸以其情理之不當爲耶事面之不當然耶此猶不足至曰不欲索言若有許多可言之事而姑爲不發者然其無限包藏顯然詆斥畢露無餘此又可忍耶此非一朝一夕之故蓋其藏蓄醞釀隨處肆發噫龍蛇可化爲赤子鍾秀豈肯爲殿下臣哉以我殿下出天之孝倍切是年撫時之感聖懷之疚傷玉候之愆和無時不然而此際凶疏之闖呈遂至膈候之添加以若貫盈之罪惡豈可一刻容貸於覆載之間乎請放歸田里罪人金鍾秀爲先施以中途付處之典批以爲先依啓
정조 18년 · 목
都提調洪樂性提調徐有防副提調蔡弘履啓請入診議定湯劑敎以醫官往傳之言卽昨夜酬應後微升之謂今日晚後如昨日之差勝卿等切勿留待卽爲退去宜矣
정조 18년 · 강
修撰李相璜陳疏賜批
정조 18년 · 목
疏略曰臣以金鍾秀懲討事仰徹一疏而以請律之有違格例旋蒙還給之命矣翌曉略改措語送呈喉院喉院以還給之疏不可遽然捧納且値齋日爲言而退送臣遂全改措語使之入徹則牢拒退送前後二日五呈五阻門鑰已下更無往復之勢翌日則方與兩司諸臣同倡大論則疏擧未免中撤矣喉院之阻搪言疏誠非美事是豈爲臣一疏之未徹而謂哉苟使臣辭氣激昂使見之者代爲慷慨憤惋則彼亦豈有漫漶退送之理也臣實自反之不暇而臣雖疲劣其職則三司也三司之疏値齋留院自是古規而緣臣無似自臣厮壞撫躬慚恧靡所容措伏乞鐫削臣職喉院之越規阻徹亦賜譴斥以杜後弊批以疏旣違式則改呈而亦却非矣當該諸承旨從重推考爾其勿辭察職
정조 18년 · 강
命承旨李勉兢徐美修兪漢寧李羽晉等更爲牌招
정조 18년 · 목
因李相璜上疏引嫌陳疏徑出政院啓言原疏以國忌齋戒退却請更爲牌招允之
정조 18년 · 강
罷全州判官鄭東輔職
정조 18년 · 목
全罷監司李書九狀啓以爲啓本所用印朱每患不精適値封啓之時本府工吏決棍三度判官鄭東輔卽地移次忽呈辭狀始言親病之中路危欲末稱該吏治罪由其不職以此引義事極驚怪送裨勸入則仍使鄕色替投印符蒼黃發行該吏之因罪受罰毫無可嫌而未踰半日遽作此擧誠是意外該判官不得已罷黜其罪狀請令攸司稟處
정조 18년 · 강
以李潞秀爲全州判官金履裕爲果川縣監口傳也
정조 18년 · 강
藥院請宮享攝行賜批
정조 18년 · 목
提調洪樂性等啓言閟宮親享只隔數日膈氣雖幸稍降憊節尙未快復顧今一時之酬應尙切悶迫連日之勞動尤當如何固知克軫少愈之戒仰體惟憂之念而尙未承攝行之命伏乞亟降親享停止之命批以南殿行禮姑未爲之先行宮享有所不敢所以有禮房承旨入侍之命也都提調先卽退去宜矣
정조 18년 · 강
命初九日宮享攝儀
정조 18년 · 목
敎曰宮享隔日而南殿行禮姑未爲之宮享則攝儀事令該曹知悉
정조 18년 · 강
付處放歸田里罪人金鍾秀于平海郡
정조 18년 · 목
義禁府啓言鍾秀方在楊州地依例發遣都事執捉仍令押送配所允之
정조 18년 · 강
罷北漢城餉保還之規依舊移轉各邑飭往來守令毋得以僧徒擔興
정조 18년 · 목
總戎使鄭民始啓言北漢城餉以革罷保還移轉各邑之意筵稟定式矣磨鍊一年應下耗條則當分爲二萬二千餘石盡分此數則近邑之民必難擔當故己與畿伯相議分給中減五千石自本廳鳩聚記簿貸下者及從他拮據限一萬五百兩輸送畿營貿米三千五百石依捧留例分置各邑每年輸送耗條以爲補用之地僧倉還則不但寺僧之聊賴奠接專在還穀渠輩不得入城故元無派給都民之事此則與保主人有異別無爲弊之端依前使總攝主管糶糴則餘數當爲移轉者一萬五千石以此分排於十餘邑則不至偏重難便之患而各邑中坡州積城抱川本是北漢屬邑中間坡積兩邑移屬臨長兩鎭抱川則因邑倅之疏請不受移轉而到今變通之際不可不依舊劃屬分排與畿伯往復停當故仰達矣從之又啓言北漢守護之道專在於各寺僧徒其所奠接之方不可不各別顧恤僧從弊瘼中畿邑守令藍輿軍之役最爲難支而此後移轉定式之後邑倅之往來尤當頻數若擧皆責出則勢難支當此與外方寺刹有異責出輿軍已極不可且自西門入去之路足可騎馬往來則不必如是取便此後則北漢僧徒責出輿軍之事一切嚴禁而如是出擧條定式之後或有冒犯者管城將檢察枚報自本廳草記重勘之意請申飭知委從之
정조 18년 · 목
批以膈脴漸豁憊意益勝而調補之劑非可論於熱腔議藥自今日停止卿等退去問候亦勿爲之
정조 18년 · 목
承旨李羽晉啓言全州判官李潞秀七事誦對倒換次序請推考從之
정조 18년 · 강
遣吏郞摘奸諸執事淸齋
정조 18년 · 목
文廟釋菜在再明也
정조 18년 · 강
命南殿酌獻禮以再明日爲之
정조 18년 · 목
敎曰近以行禮之差遲爲夙宵憧憧今則差勝足可爲之南殿酌獻禮當於再明日行禮該房知悉
정조 18년 · 목
以尹羽烈爲校理申大尹爲副修撰鄭昌順鄭好仁爲知事李冕膺柳孝源爲同知姜瀚黃重錫金富三金澤瑞金尙興李成蕃李宜春劉宗翼徐德世申潚李澤基李敬基李聖錫李晚馨白師夏崔景爲同知同知加設七望中二望首副擬竝批下三望首副末擬竝批下權任宋重亮崔光億金履規李蓍周楊宗潤崔之宗徐是修洪壽澤金成虎姜碩範徐弘規韓雲佾金宗赫爲僉知僉知加設五望中一望首副擬竝批下四望首副末擬竝批下
정조 18년 · 강
召見泮長于重熙堂
정조 18년 · 목
大司成鄭大容啓言今番慶科庭試文科直赴人皆爲許赴事曾有傳敎矣第慶科旣無初試則應試等事有不得不稟定者擧人之當直赴者試紙與儒生試紙體樣本自不同且直赴則易書儒生則自書此已節節掣礙至若一場內試券安寶與踏印之相雜溯考前後謄錄終無可據之例自下擧行多有疑眩難便者敢此仰達敎曰卿言亦然自書與易書之別雖無所關試券之安寶與踏印相雜果如何收議批答中當措辭處分矣
정조 18년 · 강
命兵曹慶科庭試及謁聖初試殿試合設分設當否收議於大臣文任將臣以聞
정조 18년 · 목
兵曹啓言依傳敎發遣郎廳問議于時原任大臣仍又收議於文衡及曾經文任與諸將臣處則奉朝賀鄭存謙病勢末由獻議云領議政洪樂性以爲兩科之同日試取雖有已例而至於今番庭試所重自別區別分屬左相議似好而臣意則當此曠古罕有之慶其在廣慶之道初試亦不必合設自旬間分日分所則擧子雖多隨到隨單似可及日出榜自初試各設未爲不可且以文科言之亦設初試廣取多士非特有助於掄選實才之方尤有關於賁餙慶禮慰悅八方之道如此則許多文武直赴之類擧被唱名之恩矣云領府事蔡濟恭以爲今番庭謁科卽兩科而初試則爲一以初試落榜者言之便是失了一科在渠輩雖似抑鬱旣有丁亥已例則非今創有此則不必爲恤但殿試額數多寡與丁亥懸殊今則決不可一日了試當以二百人先赴謁聖其入格者卽日放榜三百人付之翌日庭試與文武直赴之類竝行殿試則似不至掣礙而但初試五百人中先二百後三百必有區處然後分屬兩科就兩所試榜五百人中各以榜上百人割付謁聖餘者各爲一百五十人兩所合其數當爲三百此則當付庭試殿試然一榜之中從某至某或付謁聖或付庭試而況兩科隔以一夜則雖榜中入格之類猶難明知其某甲赴謁某乙赴庭則忙擾錯雜勢所必至而如是之際又安知無符同下隸作奸犯科者乎此必兩所初試使之前數日出榜明日知委於擧子輩無至有臨場眩疑雜亂之弊恐好矣伏惟上裁云判府事朴宗岳以爲丁亥慶科雖與謁聖有同日唱榜之例而今年之慶曠古罕有者也科與丁亥同而餙慶志喜之方非丁亥可比然則一日之內非但許多文武直赴之類勢難同日放榜且揆以事面恐不可如是苟艱也臣愚以爲分日唱榜恐合審愼之意矣至於初試五百人區別分屬慶科事體所重自別難與他科比而同之初試中以上三百人屬之於庭試以下三百人屬之於謁聖不害爲平均區處之道矣伏惟上裁云左議政金履素以爲今此兵曹回啓雖有丁亥已例之可考而來月則先行謁聖於二十五日其翌日又設庭試則初試之合取五百人雖依丁亥已例至於殿試則似不可不區別分屬矣又況直赴之數極爲夥多決難同日試取臣意則初試五百人中每所榜上各百人式使赴謁聖其以下一百五十人式合三百人使赴庭試殿試而許多直赴使之竝赴於庭試殿試則似合區處之道亦無苟艱之弊而事係科制有難輕議伏惟上裁云右議政金憙病不獻議大提學洪良浩以爲今番兩科殿試若依丁亥例合設同日則雖爲擧子除弊之道而許多文武直赴之類有難一時竝付誠如聖敎蓋丁亥則其時直赴數少今番則武科直赴殿試殆近六百直赴會試亦過五百云以此許多人實難應試科次於一日之內量其事勢無以回旋依初定分日設行恐合事宜且以初試言之五百人之分屬兩科不但勢難區別遠道擧子將欲各赴兩科而若合設一日則似有缺望之歎雖有裹糧留連之弊所費反輕於所重莫如竝與初試而分設兩日則廣叶擧子之情願而兩初試間稍展日子然後可免窘急錯亂之弊矣雖以殿試言之謁聖與庭試連日設行則謁聖之當日唱榜輒致犯夜而翌曉又爲開場不但擧行之難免窘速許多擧子亦似有難便之端伏況聖體連日臨軒有妨節宣之道若有吉日則稍令進退實爲穩便旣因科事獻議敢此附陳伏願博詢而裁處焉行司直鄭昌順以爲今此慶科與謁聖已爲涓吉連日設行者蓋出於深軫遐鄕儒武留滯之弊又於兵曹草記批旨中有此下詢收議之命文科則親臨謁聖固是卽日放榜之科而庭試則旣除初試一遵古規畢考後科次出榜出榜後擇日放榜則兩科之同日設行其勢末由固無可論而武科則謁聖庭試俱有初試各有規矩以其規矩分日試取謁聖入格者赴於謁聖庭試入格者赴於庭試俱爲入格者許令幷赴而若以初試日子之促迫難於容旋則初試開場前期進定遠方擧子隨到隨付遣捧單子竝許赴試則旣除留滯之弊且無不及之慮至於京鄕直赴之類文科則本無謁聖直赴之例當付庭試數亦不多第次不難而武科則額數旣夥雜亂爲慮則以其直赴次第分半各付於庭謁聖則亦似無紛擾之弊矣伏惟上裁云弘文提學閔鍾顯以爲今番庭試實是國家莫大之慶而又因謁聖之當次特軫鄕儒之慰悅有此連日設科之命是其科名也體段也固自不同今若以武科初試之將不免合設竝與文科而合設則恐涉未安不但爲許多直赴之不得唱名有欠於同慶之意也臣意則恐當分日設行雖以武初試言之分四所試取禁其雜亂防其呼不之弊實惟在於試場之申飭奉行之能否此亦恐不必合設幷取使科名混合而無別也丁亥事例雖有可據而今年慶科及謁聖則依初定奪各自設行恐合事宜云壯勇大將金持默以爲丁亥年雖無分日之例今此慶科殿試時許多文武直赴之類及武初試五百一日之內有難竝爲區處臣意則分兩日爲之而武初試五百內除出三百屬之庭試其餘二百屬之謁聖則恐合便宜而事係科制有難輕議伏惟上裁云御營大將李敬懋以爲今此庭試及謁聖初試同日合設竝取五百人額數之比前增百寔出廣慶之聖意而竝許直赴則數近二千當日出榜必致窘速元榜初試五百人外直赴殿試與會試之類分日先試殿試日同爲科次恐似便宜云禁衛大將李漢豊以爲今此庭試及謁聖殿試依丁亥年前例同日設行則直赴例不得許赴而自前如有特敎則雖多許赴之時今番則直赴殿試及會試之類至於千有餘人之多與元榜五百人合試則當日唱榜必致窘急如或分日設行則似無掣礙之端而至若五百初試之區別在於初試出榜之時就其入格中先取三百人屬之庭試次取二百人屬之謁聖以爲分屬應試之地則恐似便當云行副司直徐有大以爲今此庭試及謁聖之連日設行寔出擧子輩除弊之盛念而至於武科初試一款終有所難便之端合取五百人而許赴廿六日庭試則許多直赴難以區處若分日各設則區別額數分屬先後誠有掣礙之患臣意則莫如武科初試三百人依初定日試取而許赴於廿六日殿試謁聖初試則差待庭試出榜後二三日試取二百人而許赴則其在重科體慰武擧之道恐合事宜云矣臣於日前諸將臣收議草記已以別無他見仰陳而大抵慶科與謁聖初試分四所設行於一時則擧子輩呼不之擧弄奸之弊在處皆然雖欲使之一一應射一一嚴防而其勢至爲難便今此添額合設之下敎誠爲至當矣以殿試言之初試額數旣已合設則亦不必區別庭謁分屬兩日一依丁亥年已例同日試取而若或以原初試及直赴額數甚多未及一日內出榜則原初試五百帳殿應射直赴人員分半慕華館或北營試取後計其矢數多少以定次第恐合事宜矣伏惟上裁
정조 18년 · 강
命慶科庭試文科亦爲設初試武初試則與謁聖分所各設
정조 18년 · 목
敎曰當初謁聖之欲行於慶科前一日以謁聖年條之太遲未有甚於近年而然也武初試之合設分設俱有掣肘諸議同然且直赴人試券一事果如泮長擧條以此以彼當有闊狹領相議之文武各設初試以爲餙慶慰悅之道云者其說甚好而遐方多士必未及於旬三矣領府議之以武初試五百分屬庭謁兩日略依丁亥年例云者其說亦好而先朝丁亥年謁聖與慶科初試殿試竝皆合設於同日則丁亥之例亦有差殊矣大抵合設最爲兩便而今番慶科爲所重也恐有因便之嫌若就兩相議擇用則文設初試以慰悅之武分兩科示爲所重庶可以各自有據慶科文科初試先行於今二十五日而武初試依初擇日設行殿試及唱榜依例分日擇吉事分付謁聖則當於二十六日爲之爲多士之慰悅旣設初試則武士亦必願其各設慶科所重何如當令均歡謁聖武初試亦於十三日分所設場差退一兩日試取事分付○禮曹啓言慶科庭試文科設初試事命下矣在前庭試初試或有分兩所分三所試取之例今番則何以爲之而初試額數取幾人乎敎以分兩所取三百人又啓言文武科殿試及唱榜分日擇吉事命下矣令日官推擇則殿試今二月二十八日放榜來三月初十日卯時爲吉云請以此日時定行允之敎以親臨處所文試則殿庭武試則春塘臺爲之○兵曹啓言謁聖武初試差退一兩日試取事與諸將臣相議則分設於南別營南小營而差退一兩日試取則無擧子輩兩試相値呼不雜亂之弊而擧子物情亦願各赴云庭試武初試依例分設於訓鍊院慕華館竝自今日捧單又啓言謁聖武科初試規矩鐵箭三矢百三十步柳葉箭五矢百二十步一巡三中二技取一技
정조 18년 · 강
命水原府親軍衛去冬等及今春等都試入格人分等捧傳旨
정조 18년 · 목
水原留守李命植狀啓以爲親軍衛都試合設形止前已馳啓矣本月初三日臣進詣講武堂與中軍李漢興從事官金魯成眼同開場鐵箭三矢百步柳葉箭五矢一巡片箭三矢一巡騎蒭五矢一次鳥銃三放一巡鞭蒭六中一次依定式試取兩等優等各三人姓名後錄馳啓而春等居首右列李周虎居二右列李邦薰去秋等居首左列金鳳益等請竝令該曹稟處今春等居三者金仁龜去秋等居二者鄭德恒居三者嚴萬喆等依節目倉監庫監從當次第差出未滿四矢者決棍懲礪事因壯勇營關今番則勿論緣由馳啓今春等右列親軍衛閑良李周虎年二十四鐵箭一矢三十步二矢四十四步三矢五十步柳葉箭邊三中片箭邊二中鳥銃邊二中鞭蒭二中閑良李邦薰年二十二鐵箭一矢十九步二矢二十步三矢二十步柳葉箭邊三中騎蒭一中鳥銃邊一中鞭蒭二中左列閑良金仁龜年二十八鐵箭一矢六步二矢四步三矢八步柳葉箭貫一中邊一中騎蒭一中鳥銃邊一中鞭蒭二中癸丑秋等左列出身金鳳益年三十六鐵箭一矢入二矢五步三矢六步柳葉箭邊三中騎蒭四中閑良鄭德恒年三十二鐵箭一矢二十二步二矢二十四步三矢二十步柳葉箭邊一中騎蒭二中鳥銃邊一中鞭蒭一中閑良嚴萬喆年二十八鐵箭一矢十七步二矢十六步三矢十五步柳葉箭邊二中騎蒭一中鳥銃邊一中鞭蒭一中○兵曹啓言水原留守李命植狀啓今年春等癸丑秋等都試合設時居首人等竝令該曹稟處矣取考節目則本營親軍衛春秋都試時居首閑良直赴殿試出身加資居二者閑良直赴會試矣李周虎似當依節目直赴殿試李邦薰直赴會試金鳳益施以加資而係干恩典不敢擅便請上裁敎以依回啓施行今番都試係是創始之初右列居二閑良李邦薰亦爲直赴殿試左列閑良金仁龜鄭德恒嚴萬喆等亦爲拔例直赴會試皆令趁殿試待令事分付畿伯卽爲知委俾勿預爲等待左列居首之出身金鳳益豈可循例加資乎巡將衛將間今日政陞當上以團束之初兼爲所重有此特敎令守臣曉諭頭目俾各益加肄藝以爲精銳一當百之親軍事分付
정조 18년 · 강
重推黃海監司李泰永仍命延安府使兪漢敦罷職待今年捧糴更稟
정조 18년 · 목
備局啓言卽見黃海監司李泰永捧未捧狀啓則以爲延安府還上各穀今年折半停退後新還當捧一萬二十一石四斗內未捧爲六千六百五十三石九斗該府以尤甚災邑民情誠爲遑汲而歲末勘報不過三分之一者溯古未有萬萬驚駭不可以賑事之方張有所參恕延安府使兪漢敦罪狀令攸司稟處爲請矣新還停退至於折半則折半之中未捧之數又過三分二者萬萬驚駭該府使兪漢敦爲先罷職令該府拿問嚴勘未捧穀物待秋成準捧之意各別嚴飭雖以道臣言之若能先期察飭豈有是理且況似此罪犯旣知其不可參恕而不爲罷默只請稟處者亦甚駭然黃海監司李泰永姑先從重推考何如允之敎以該府使事待今年捧糴令道臣報來後更爲稟處
정조 18년 · 강
命光州殺獄罪人李達孫嚴刑徒配
정조 18년 · 목
刑曹啓言此獄前後六査疑晦多端而其中第六推官之結詔卽今道臣之跋辭有足以勘斷此獄此獄正犯非婦則夫夫是擲打婦是築打木枕之不偏不斜正中胸膛如踏大印終涉工巧云者寫出纖細決知非一番擲打之所由則奇女之死豈不由於金女之手乎縱使金女爲正犯經年訊推今已瘦死罪已勘矣其夫達孫尙在縲絏正犯之目豈非深加憫惻處云者果不無意見合有參恕之道請上裁敎以此獄擲打是夫築打是婦而未知孰緊而孰歇疑上增疑屢査不決今云金女瘦斃而致疑邊且云較多於金女則達孫之優於免死不待多卞光州李達孫嚴刑徒配事分付
정조 18년 · 강
黃海水使李海愚以大靑小靑居民形止馳啓
정조 18년 · 목
該水使李海愚狀啓以爲大靑小靑兩島募民奠居事備局申飭前後截嚴臣到營之後卽送中軍閔▣使之奠接周察形便大靑則幅員稍廣雖有田畓起墾處而芟除樹木削平沙石難以歲月爲期民戶今爲二十六戶依山結幕掘土爲室欲爲出陸謀食則官禁至嚴坐此待盡誠爲切迫云男女齊訴小靑則山勢傾斜洞壑狹小雖有可墾之土終非奠居之地民戶今爲二十二戶而草草構巢無異大靑兩島居民皆以唐船爲憂若不別設追捕則將有渙散之慮蓋此兩島介在唐船去來之要路東距所江行營二百里北距白翎鎭爲三十里公然等棄誠爲可惜而目下行不得之政不一其端見今募入者不問虛實列邑各鎭只爲恪謹奉行誘之以措劃生計㗖之以頉免身役惟幸目前之彌縫不顧日後之成敗所謂應募者俱以無恒心無恒產之類擧有朝聚暮散之心今若自官拘束不能任其行止則必無應募之人又令出入無常則斫伐其樹木穿鑿其完島將爲奸民逋逃藪非徒無益恐又有害唐船出來多或數三十隻少亦一二十隻例以兩島之空虛解置卜物出沒漁採今旣民居之後不可任其去來當爲追捕瞭望兩島防卒分批定數少不下百名竝與所受料米與奠居之民先施接濟之策趁今區劃不然則使此居民任其去就勿復拘檢不害爲先事祛弊之道請令廟堂指一分付
정조 18년 · 강
遣承旨馳詣景慕宮奉審摘奸
정조 18년 · 강
遣吏郞諸執事淸齋摘奸
정조 18년 · 강
命文廟獻官進去承旨奉審書啓
정조 18년 · 강
命尙州聞慶等邑辛亥元還作錢條移劃嶺南漕倉貿米
정조 18년 · 목
備局啓言戶判沈頤之以爲嶺南漕倉換貿米價一萬六千五百兩趁春初劃給然後可以及時換貿而本道壬子耗條作錢爲四千一百餘兩不足之數一萬二千四百餘兩無他推移之道下詢廟堂爲辭矣本道無他貯留之錢只有辛亥尙州聞慶等邑元還作錢一萬五千四百四十兩零爲前頭貿穀而置本道就此一萬二千三百八十七兩零姑先推移取用待耗作錢有裕還爲充補之意請分付該曹該道允之
정조 18년 · 강
重推兵曹判書徐有防
정조 18년 · 목
慶科節目頭辭有誤書也
정조 18년 · 강
命承旨李晉秀守令邊將薦單出給禁將校正
정조 18년 · 목
敎曰前此六承宣幾皆爲之則渠敢越例疊爲若此則正月內承宣百人入院則番番人人皆爲之乎此亦癡濫之一端勿施出給禁將使之校正
정조 18년 · 강
命謁聖武科初試科場各別禁戢
정조 18년 · 목
因兵曹慶科武科初試節目敎以曾有傳敎依此試取以示同慶之意又因謁聖武科初試節目敎以謁聖異於慶科科場各別嚴明禁戢事試官及訓鍊院堂上處嚴飭
정조 18년 · 강
行景慕宮春享大祭
정조 18년 · 강
詣永禧殿行酌獻禮
정조 18년 · 목
具遠遊冠絳紗袍乘輿出協陽門入仁政殿降輿親押香祝訖乘輿出仁政門降輿乘輦出敦化門至永禧殿紅箭門外降輦乘輿入齋室仍詣版位行禮陞詣殿內奉審還齋室改具冕服詣版位行酌獻禮還齋室予曰御眞以日候之未晴不得如禮奉審明春展謁時當奉審承旨及殿司各其知悉明春稟達改具遠遊冠絳紗袍出齋室門外乘輿出紅箭門外降輿乘輦入敦化門至仁政門外降輦乘輿至萬安門降輿還內
정조 18년 · 강
命今番慶科文科初試分三所試取前一日申時前開門許入子丑時懸題試紙用大好紙考券之際蒐羅之方令廟堂講究草記知委試所殿試日待畢到懸題試券入門後安寶嚴飭科場禁亂明日朝食堂到記收聚春到記從近設行三日製待鄕儒上來親臨試取試紙亦用大好紙
정조 18년 · 목
敎曰今番慶科殿試之以二十八日爲之者非不知窘束而屢問於禮判則自今晦至來旬無非齋日云此所以殿試不但太近唱榜亦甚太遠者也今聞諸臣言考券窘束之外入門亦當紛沓云文初試分三所試取前一日申時前開門許入而懸題於子丑時辰試紙用大好紙八路咸聚爭先躍龍考券之際切勿遺珠其所蒐羅之方預令廟堂講究草記待下批知委試所殿試日雖至差晚畢到後當懸題試券皆令入門後安寶俾多士知同慶之意科場嚴然後遐方實才得意廟堂以此嚴飭禁亂所亦令諸生預各知悉十六日日次殿講相値今月亦多齋日春到記從近爲之明日朝食堂到記收聚以來事該房知悉三日製則差待鄕儒上來今月內當於初試前後從便設行親臨試取試紙用大好紙亦令成均館知悉
정조 18년 · 강
大司諫李鼎揆司諫李錫夏掌令李益恢獻納洪秀晚持平姜儐尹行喆正言南履翼等聯疏還給仍施不敍之典承旨蔡弘履徐榮輔李勉兢徐美修兪漢寧李羽晉等聯疏還給幷遞其職尋命仍任罷副修撰申大尹職遞差修撰宋益孝大司憲林蓍喆陳疏還給命與諸臺一體捧傳旨推捧納承旨李羽晉
정조 18년 · 목
因鼎揆等聯疏弘履等疏引徑出敎曰何待自引己以處分之意有所下敎則何敢自引而論人乎傳敎中不但有爲先二字苟欲發啓則何必無端虛送半日以致値齋乎事非時急況伊時適因調攝明知其難於酬應過三更不出日暮姑停非守閤非詣臺無省記而在闕中甚至具書出而所謂禁令看作等閑乃敢口而呼之手而書之無難登徹及見改措語之啓他人爲說諸臺復爲而已初未嘗槪及於不忍之由而抹下數句有關朝體雖不如是爲說豈無他辭且況又涉於禁條者乎凡此諸般之罪豈可以臺閣自居哉原疏還給一倂亟施不敍之典捧納承旨從重推考承宣上疏亦爲還給其在廉隅暫伸亦或一道竝許遞○因弘履等許遞傳旨敎曰一遞足矣仍任卽爲牌招推移入直○因太尹上疏敎曰節節做錯罷職伴直玉堂亦爲遞差○因蓍喆上疏敎曰前此謄傳之際周旋頗似鍊熟今番擧措節節卽當僚臺皆施不敍之典況憲長乎一體捧傳旨疏語有大不可者奴傔帶隸豈可問乎況朝房事不但餘事之餘事彼雖聽瑩云而傳之者領相外豈有別人乎身爲風憲之長爲此無於法之請者彼固千千萬萬不足惜獨不念朝體乎原疏還給捧納承旨推考因此疏始知伊時大臣之推覈隨駕卿宰以下帶隸之擧矣此亦豈非極不可乎旣捧自現又爲替問然則置卿宰於欺隱之科也大臣事萬萬慨然矣
정조 18년 · 강
諭領議政洪樂性勿胥命
정조 18년 · 목
政院啓言領議政洪樂性以爲傳敎之下萬萬悚蹙走伏金吾門外恭俟鈇鉞之誅云仍納命召何以爲之敎以猶以朝體爲念臺批難之矣聞承宣言左右相則伊時竝與錄事而捉詰云然則卿之替治卿宰帶隸比此雖謂之無所失亦可左右相事豈特曰慨然而已何其太疑眩於疏辭而太做錯於覈問也卿須安心勿待命朝赴陪班撼頓必多卽爲還第事遣史官傳諭仍傳命召
정조 18년 · 강
命謁聖武科殿試春塘臺親臨
정조 18년 · 목
兵曹以今月二十六日謁聖武科殿試時親臨及處所稟有是命
정조 18년 · 강
御春塘臺行慶科庭試文武新恩放榜還內召見新恩文一榜及武壯元於便殿
정조 18년 · 목
具遠遊冠絳紗袍乘輿出永淸門入靑陽門詣春塘臺宗親文武百官及擧人等各服其服就次序立降輿陞座通禮跪啓請執圭宗親文武百官就位行禮訖分東西回班相向立文武科放榜官吏曹正郞兵曹佐郞亦就位相向立承旨二人進當座前跪啓放榜予謂承旨徐榮輔曰引儀讀紅榜每多不誠今番文榜則只讀姓名武榜則只讀甲乙科姓名也文武擧人分東西就位行禮先是命各營門及京外八道三都各以類團束又命知訓鍊李敬懋訓鍊都正李明運李得濟領率諸擧人自前一日夜整待於弘化門外是日早朝由弘化右挾入來由光德門詣春塘臺與文新恩分東西列立於淸陽門內馬路駕過時祗迎至是將放榜輦輿及伏馬在中文新恩四十九人在東武新恩在西只甲乙科及新恩朴宗顯陞臺上宗顯以大臣朴宗岳爲後拜故也其餘丙科以下勿拘榜次各依分類團束之行伍成班於臺下池邊壯勇營軍校一百八人內武藝別監八人龍虒營軍校三十三人訓局軍校二十三人禁營軍校五人御營軍校八人守禦廳軍校七人總戎廳軍校三人各使該營門定將校團束成班其餘閑良之無所歸屬者付之各營門等城二十六人松都二十四人沁都六人老新恩康載亨等二十二人屬之龍虒營平安道三百五十六人屬之訓局京二十二人京畿十八人全羅道八人慶尙道十九人忠淸道五人江原道十人屬之禁衛營黃海道四十六人咸鏡道六十九人屬之御營廳○又以紅牌賜花各以七營八道三都老新恩區別分排各封以置於案上以爲行禮後都給所管各營以爲分給一時一齊擧行之地吏兵曹郞官各以紅牌賜花分賜擧人仍行賜蓋賜酒賜肴命參班文武臣其族戚之八寸親中有爲文武新恩者皆令後拜謂檢校直提學徐有防曰李存秀卿之妻姪而有特敎則豈可不後拜乎卿亦後拜也又命各營將臣往臺下檢飭所管新恩賜牌賜花之節又使承旨分付東西班曰近來先生之不往見新恩己成弊風而今番則慶科自別若能念及於科名其在賁餙之方豈待提敎乎今日參班文武臣出去時無論文武雖一二處必往見新恩無敢直爲歸家也又謂曰科後之往見恩門古例卽然而聞近來皆不往見云駭然甚矣今榜諸人皆令一一往見諸試官如是提飭之後又復如前則通淸之職將不許之以此分付四館所使在庭新恩知之放榜訖文武新恩後四拜宗親文武百官俱復拜位代致詞官致詞通禮跪啓禮畢予謂兵判具庠曰卿之行步勝前可喜然卿觴政太過爲卿悶然卿之在兵判時切戒杯酌也予於守使己禁其過飮而於卿又用酒禁矣庠曰聖敎至此自今以往臣何敢以一酌入口乎領相洪樂性進前問候予曰在前如此殿座時大臣陞殿問候例也左相何不上來樂性曰左相以行步艱澁不得陞殿矣樂性曰五十文科八百武科一時唱名誠罕有之擧而今番慶科每當科日日氣輒晴朗尤豈不奇異乎榮輔曰文榜中姜世白以親病殿試後下往嶺南不得待令矣予曰然則花牌出給成均館使之傳給也將還內命文武新恩倒班前導謂承旨曰文新恩中李存秀洪命周旣賜法樂使之持三絃前導李奭祚旣爲臺職使喝導呼唱前導而幷勿拘榜次皆令近在輿前與文武壯元幷列一行也乃降座乘輿由靑陽門出明光門至通化門內駐輿命文武新恩分左右列立命藥院提調鄭昌順別雲劍李得臣左承旨林蓍喆右承旨李義弼呼文新恩新來將臣李敬懋徐有大李漢豊呼武新恩新來李存秀之父文源具得魯之祖庠徐俊輔今謁聖科之父有防武魁李石求之父得濟幷令進退塗墨仍使俊輔呼存秀新來有防呼文源新來仍令文武榜分班前導至永淸門外袛迎待駕過武榜則皆從通化門出去予由崇智門明政門永淸門交泰門還內御便殿召見文一榜及武壯元文新恩各奏姓名予謂吳泰曾崔光泰曰爾等勿拘年限特命講製抄啓須盡心以副特簡也謂李奭祚曰以優老之意特除諫職爾於下鄕時道路上亦令喝導也謂黃萬齡曰爾名萬齡而居魁於問壽之策事亦不偶矣謂李以澹曰爾應講時漏讀一大文而試官未覺故予亦不爲核出矣爾須誦奏所漏之大文也謂崔鳳和曰爾其誦奏及第時講章及堯典也鳳和誦奏堯典之際誤漏一句時元子侍坐謂鳳和曰汝讀堯典而漏却欽明文思一句何也予謂柳之羽曰爾登科時所作首句須誦奏也之羽曰祝壽母與元子魯有頌曰如岡矣予曰此句決是宿構而襯當於當今頌禱矣特賜紬一疋
정조 18년 · 강
命文擧人張聖佐韓景琦幷付五衛將其外年五十人依例陞六幷付加設典籍
정조 18년 · 목
敎曰今榜攵擧人張聖佐年八十二韓景琦年七十九幷付五衛將使之明日謝恩是科所重何如乎年五十人依例陞六幷付加設典籍今日口傳下批謝恩後減下事分付○李宇烔崔光泰金孝秀尹持昇沈普永申在和柳之羽洪寅祚等八人俱以登科前年逾五十故口傳付典籍
정조 18년 · 강
召見守禦使李文源等八人于便殿皆令率其子孫弟侄之新榜及第人登筵
정조 18년 · 목
守禦使李文源其子存秀兵曹判書具庠其孫得魯行司直洪良浩其子樂浚行副司直李邦榮其子周奭尹長烈其子致永金載翼其子銓李勉兢其弟勉昇前校理李遇濟其子東萬皆新榜及第而文源等八人俱以卿宰侍從爲其子孫弟侄之後拜入來故幷召見也
정조 18년 · 강
遞大司憲洪明浩
정조 18년 · 강
外補沈煥之綾州牧使遞差承旨兪漢寧
정조 18년 · 목
承旨兪漢寧啓言藝文提學沈煥之屢度催促一味違召請從重推考敎以旣無共知之情勢則處義太過藝文提學沈煥之綾州牧使除授使之當日辭朝時任牧使遞付京職○敎曰補外事體自別宰臣去就不可無攵跡則謂以榻敎之書出當初擧條至今不爲書入提問之下以不成說之語又敢分疏當該承旨遞差